**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred:** 3.

**Nastavno područje**: Hrvatski jezik

**Nastavna tema**: Umanjenice i uvećanice

**Ključni pojmovi**: imenice, umanjenice i uvećanice

**Cilj:** Razlikovati imenice u tekstu od drugih vrsta riječi, prepoznati umanjenice i uvećanice kao vrste imenica, objasniti njihovo značenje.

**Zadatci nastave:**

1. **Obrazovni**: odrediti imenice kao vrstu riječi kojima imenujemo bića, stvari, pojave i mjesta, prepoznati umanjenice i uvećanice kao vrste riječi, pravilno pisati i izgovarati *č* i *ć* u umanjenicama i uvećanicama
2. **Funkcionalni**: naučeno znanje o imenicama, umanjenicama i uvećanicama primjenjivati u rješavanju zadataka, razvijati apstraktno i logičko mišljenje, razvijati usmenu i pisanu komunikaciju
3. **Odgojni:** njegovati kulturu usmenoga i pisanoga izražavanja, razvijati suradničke odnose, poticati zanimanje za pravilnu primjenu pravopisnih pravila

**Nastavne metode**: govorenje, slušanje, čitanje, rad na tekstu, pisanje

**Oblici nastave**: frontalni rad, individualni rad, rad u skupini

**Nastavna sredstva i pomagala**: pisanka, nastavni listići, zbirka pjesama (Balog, Zvonimir. *Veseli zemljopis*. 2000.), kartoni s riječima

**Korelacija:** Priroda i društvo

**Tijek nastavnoga sata**

1. **Motivacija**

Učitelj na ploču magnetima pričvršćuje kartone s napisanim riječima: ručica, šumetina, potočić, papirić, travurina, nožurina, kućerina, zečić, ženetina, majmunčić.

Učenici dolaze do ploče, svatko uzima jedan karton, potom se bez riječi, samo komunikacijom pogledima i pokretima svrstavaju u dvije kolone.

Kad su zadatak točno obavili, učitelj postavlja pitanja:

* Čime ste se vodili kad ste stvarali dvije kolone?
* Što su imenice?
* Što su umanjenice?
* Što su uvećanice?

1. **Najava, interpretativno čitanje**

Učitelj najavljuje da će se učenici na satu pozabaviti imenicama koje znače nešto umanjeno i imenicama koje znače nešto uvećano.

O umanjenicama i uvećanicama ponovit će s pomoću pjesme Zvonimira Baloga koja se zove *Cetina*.

Učitelj utvrđuje znaju li učenici što je Cetina i gdje se nalazi.

Učenici slušaju pjesmu, potom iznose svoje dojmove.

1. **Interpretacija**

Učenici na listiću dobivaju zapisanu pjesmu, pjesma se interpretira tako da učitelj usmeno postavlja pitanja, učenici odgovaraju:

Kakva je Cetina?

Kroz koji dio Hrvatske protječe Cetina?

Što je ljetina?

Koliko pjesma ima kitica?

Koliko kitice imaju stihova?

Pronađite riječi koje se rimuju.

1. **Rad na lingvometodičkome predlošku**

Učenicima učitelj zadaje zadatak da iz pjesme prepišu u jedan stupac sve uvećanice, u drugi stupac imenice od kojih su uvećanice nastale, a u treći stupac umanjenice tih imenica.

Po završetku rada frontalno se provjerava točnost rješenja.

1. **Utvrđivanje naučenih pravila**

Učitelj razgovara s učenicima o tome na što treba posebno paziti pri pisanju umanjenica i uvećanica. Razgovorom utvrđuju sljedeće:

* Kad od imenice tvorimo uvećanicu ili umanjenicu, najčešće se *ije* krati u *je*: cvijet – cvjetić – cvjeturina; zvijezda – zvjezdica – zvjezdurina; svijeća – svjećica – svjećetina.
* Umanjenice najčešće završavaju na -*ić* ili -*čić*: paketić, slonić, mužić; mačić, pačić, potočić.
* Uvećanice često završavaju na -*čina*: prijateljčina, lažovčina, šumarčina.
* Kod tvorbe umanjenica i uvećanica dolazi do promjene glasova *k* u *č, g* u *ž*: ptica –ptičica – ptičurina; junak – junačić – junačina; kvrga – kvržica – kvržetina; knjiga – knjižica – knjižurina.

Nakon utvrđivanja pravila za pisanje, učenici dobivaju tekst koji jedna skupina treba prepisati tako da sve imenice pretvori u umanjenice, a druga skupina u uvećanice.

**Prilozi**

1. **Zvonimir Balog: Cetina**

**Cetina**

Da je modra Cetina,

Zna svaka babetina,

Zna svaka strinetina.

Da u dolini Cetine

Ima sočne travetine,

Znadu već kravetine,

Znadu već konjetine,

Znadu već kozetine.

Da je bistra Cetina,

Zna svaka ribetina,

Zna svaka školjketina,

Zna svaka raketina,

Zna svaka glistetina.

A da su ljudi gdje je Cetina

Puni raznih brigetina,

To zna Cetina.

Pitate li Cetinu

Kako u Dalmatinskoj zagori

Skrbe ljetinu,

Odgovorit će Cetina:

To je skupa ljetina.

**Zvonimir Balog**

1. **Nastavni listić**

**Mišić Janko**

Moja baka Margareta ima kućnog ljubimca. A taj je zbilja poseban. Nije ni papiga, ni pas, ni mačka, a ni zlatna riba. Ne zove se Piki, Riki, Kiki, Miki već Janko. Neobično, zar ne?

A Janko je kućni miš, simpatični sivi glodavac koji je naprečac osvojio srce moje bake. Tako izgleda da bi bez problema stao u lonac iz kojeg ujutro pijemo kavu. Gdjekad baka sjedi u naslonjaču i plete džemper, a Janko gricka sir tik do njezinih nogu. A sir mu je na pod stavila baka kako bi joj miš pravio društvo. Kad pojede sir, podigne svoje tamne oči prema baki i oglasi se cijukanjem. Traži još sira.

**Želimir Hercigonja**